Vier mans koelbloedig in KZN doodgeskietArgieffoto Die polisie in Nquthu, ongeveer 50 km oos van Dundee in KwaZulu-Natal, is op soek na die persone wat vier mans Saterdagaand doodgeskiet en ŉ vrou gewond het. Lt.kol. Thulani Zwane, woordvoerder van die polisie, het gesê drie mans is die aand om 19:30 “deur die Mabaso-gesin” gestuur om goedere in Nquthu te gaan haal. “Die mans het in hul motor gery toe hulle deur onbekende persone voorgekeer is wat al drie doodgeskiet het.” Hul liggame is langs die pad by Ntabezibomvu in Nquthu gevind. Die aanvallers het daarna met hul motor na die Mabaso-gesin se huis gery waar ŉ 21-jarige man en ŉ 69-jarige vrou geskiet is. “Die 21-jarige man, Philani Mabaso, is by die hospitaal oorlede. Die vrou is steeds in die hospitaal vir verdere behandeling.” Die drie mans is intussen geïdentifiseer as Nhlakanipho Mabaso (23), Nkomo Zulu (29) en Simphiwe Dlamini (30). Die polisie ondersoek vier sake van moord en een van poging tot moord.